SENDER SØNNEN PÅ BUSSEN: Stortingets visepresident og SV-topp Akhtar Chaudry bor på østkanten av Oslo, men sender sønnen sin til en ungdomsskole på vestkanten. Foto: Erlend Aas/Scanpix

SV-topp busser sønn fra innvandrerstrøk til beste vestkant

Stortingsrepresentant Akhtar Chaudhry (SV) bor på Furuset, men sender sønnen sin til Nordberg ungdomsskole på vestkanten i Oslo.

27. april 2011

Artikkelen er over ni år gammel

Hver dag sender Stortingets visepresident, den første med innvandrerbakgrunn, sin eldste sønn fra en av Oslos mest innvandrertette skolekretser til det langt mer velstående Tåsen, skriver Aften.

Bussturen fra Furuset til det akademikertette villastrøket tar 37 minutter. Chaudhrys sønn sogner til Gran ungdomsskole med en innvandrerandel på 95 prosent. Over halvparten av elevene ligger på det laveste mestringsnivået i lesing. På Nordberg er den samme andelen 11 prosent. Andelen minoritetsspråklige er 17 prosent.

- Det var like greit for ham å bli kjent med byen. Begge mine barn har gått på barneskole på Furuset, men når min eldste sønn skulle begynne på ungdomsskolen valgte han Nordberg. Alle foreldre må ta sine valg ut fra sine behov. Ut over det har jeg ingen kommentar, sier Chaudhry til Aften.

Publisert: 27.04.11 kl. 14:45